Seven (ταινία)

Το ***Se7en*** είναι αμερικάνικη νεο-νουάρ αστυνομική ταινία, παραγωγής 1995, σκηνοθέτης της οποίας είναι ο Ντέιβιντ Φίντσερ. Αφηγείται την προσπάθεια δύο αστυνομικών να εξιχνιάσουν μια σειρά από τελετουργικούς φόνους εμπνευσμένους από τα επτά θανάσιμα αμαρτήματα. Το σενάριο ανήκει στον Άντριου Κέβιν Γουόκερ και πρωταγωνιστούν οι Μόργκαν Φρίμαν,  Μπραντ Πιτ, Κέβιν Σπέισι και Γκουίνεθ Πάλτροου.

## Πλοκή
Ο Ντετέκτιβ Σόμερσετ (Μόργκαν Φρίμαν) είναι ένας ευγενικός και καλλιεργημένος ντετέκτιβ που βρίσκεται κοντά στην ημέρα συνταξιοδότησής του. Μόλις μια βδομάδα πριν αποσυρθεί έπειτα από μια μακρά καριέρα σε μία γκρίζα πόλη και έχοντας δει πολλή ασχήμια ερευνώντας για χρόνια φόνους, καταφθάνει στο τμήμα ο ντετέκτιβ Μιλς (Μπραντ Πιτ), ο κάπως αλαζονικός αλλά και άπειρος ακόμη αντικαταστάτης του. Η διαφορετικότητα στην προσωπικότητά τους είναι εμφανής από την αρχή, με τον παρορμητικό Μιλς να ενοχλείται από την απόμακρη στάση και την αναλυτική σκέψη του Σόμερσετ. Την επομένη, στην πρώτη τους αποστολή μαζί, οι δύο ντετέκτιβ ανακαλύπτουν νεκρό ένα φρικτά παχύσαρκο άνδρα, με το πρόσωπο χωμένο σε ένα πιάτο με φαγητό, δεμένο στα πόδια και τους καρπούς με σύρμα. Ο ιατροδίκαστής αποφαίνεται πως ο άνδρας εξαναγκάστηκε να φάει μια τεράστια ποσότητα φαγητού προτού πεθάνει από εσωτερική αιμορραγία. Κατόπιν ο Σόμερσετ ζητά από τον αρχηγό της αστυνομίας να τους απαλλάξει από την υπόθεση, εξαγριώνοντας το συνεργάτη του. Ο αρχηγός διαφωνεί και αναθέτει την υπόθεση αποκλειστικά στο Σόμερσετ.

Την επόμενη ο Μιλς καταφθάνει σε έναν τόπο εγκλήματος, και συγκεκριμένα στο γραφείο ενός επιφανούς συνηγόρου, του οποίου το σώμα ανακαλύφθηκε με την λέξη **“Απληστία”** γραμμένη με αίμα στο χαλί. Εν τω μεταξύ, ο Σόμερσετ επιστρέφει στο πρώτο διαμέρισμα και ανακαλύπτει τη λέξη **“Λαιμαργία”** γραμμένη με μαγειρικό λίπος πίσω από το ψυγείο. Σαν αποτέλεσμα, οι Σόμερσετ, Μιλς και ο αρχηγός της αστυνομίας καταλήγουν στο συμπέρασμα πως κάποιος διαπράττει τελετουργικούς φόνους που αντικατοπτρίζουν τα επτά θανάσιμα αμαρτήματα και πως πέντε ακόμη άνθρωποι πρόκειται να πεθάνουν. Αργότερα την ίδια μέρα ο Μιλς δέχεται μια πρόσκληση σε δείπνο από την Τρεισι, τη σύζυγο του Μιλς (Γκούινεθ Πάλτροου). Ακολούθως οι δύο ντετέκτιβ επιστρέφουν στο γραφείο του συνήγορου και ανακαλύπτουν μια σειρά από δαχτυλικά αποτυπώματα που σχηματίζουν τη φράση “Βοηθήστε Με” σε έναν τοίχο. Η σχετική έρευνα αποκαλύπτει πως ανήκουν σε έναν γνωστό εγκληματία, έμπορο ναρκωτικών. Μια ομάδα των ειδικών δυνάμεων μαζί με τους δύο ντετέκτιβ εισβάλλουν στο διαμέρισμα του υπόπτου, μόνο για να τον ανακαλύψουν ημιθανή και δεμένο στο κρεβάτι του, να υποφέρει από πολύ μεγάλη ψυχική και σωματική ατροφία, όντας ακίνητος για περίπου ένα χρόνο. Η λέξη **“Οκνηρία”** είναι γραμμένη με περιττώματα πάνω από το κρεβάτι.

Η Τρέισι συναντά μυστικά τον Σόμερσετ και έχει μαζί του μια ευγενική και μελαγχολική συζήτηση όπου του αποκαλύπτει πως είναι έγκυος. Ωστόσο κρύβει μεγάλη ανασφάλεια για το κατά πόσο μπορεί να αναθρέψει ένα παιδί σε μία τόσο διεφθαρμένη πόλη. Λίγο αργότερα, ο Σόμερσετ πληρώνει κάποιον σύνδεσμό του στο FBI για να του παρέχει μια λίστα με ονόματα δανειστών σεσημασμένων βιβλίων από την κυβερνητική βιβλιοθήκη για τα οποία πιθανώς να ενδιαφέρεται ο δολοφόνος. Οι ντετέκτιβς οδηγούνται στο όνομα Τζόναθαν Ντο, ο οποίος τους αιφνιδιάζει στο διάδρομο της πολυκατοικίας του ανοίγοντας πυρ. Στην καταδίωξη και ανταλλαγή πυρών που ακολούθησε, ο Ντο αφοπλίζει και σχεδόν σκοτώνει το Μιλς, και κατόπιν γίνεται άφαντος. Οι ντετέκτιβ ερευνούν το διαμέρισμα του Ντο, το οποίο μαρτυρά την εμμονή του με τη θρησκεία και την αμαρτία, και βρίσκουν στοιχεία που τον συνδέουν με τους τρεις πρώτους φόνους. Ωστόσο αμέσως καλούνται σε νέο τόπο εγκλήματος, όπου το επόμενο θύμα, μια νεκρή πόρνη, κείτεται δεμένη και αιμόφυρτη σε ένα κρεβάτι, με τη λέξη **“Λαγνεία”** σκαλισμένη στην πόρτα της. Στο δωμάτιο βρίσκεται επίσης ένας άντρας σε κατάσταση υστερίας, ο οποίος κατά την ανάκριση αποκαλύπτει πως εξαναγκάστηκε να βιάσει την κοπέλα φορώντας ένα όργανο βασανισμού. Μετά το πέρας της ανάκρισης οι δύο ντετέκτιβ, μελαγχολικοί, πίνουν μαζί σε κάποιο μπαρ.

Την επόμενη μέρα, ένα πέμπτο θύμα ανακαλύπτεται σε ένα ακριβό διαμέρισμα. Πρόκειται για μια κοπέλα που ήταν επαγγελματίας μοντέλο, με παραμορφωμένο πρόσωπο, με ένα μπουκάλι υπνωτικά χάπια κολλημένα στο ένα χέρι κι ένα τηλέφωνο κολλημένο στο άλλο. Ο Σόμερσετ παρατηρεί ότι ο Ντο έδωσε στο μοντέλο την επιλογή είτε να καλέσει βοήθεια είτε να αυτοκτονήσει. Μη αντέχοντας να ζήσει με την παραμόρφωση η κοπέλα επέλεξε το δεύτερο. Στο προσκέφαλό της βρέθηκε η λέξη **“Φιλαυτία”** γραμμένη με κραγιόν. Οι δύο ντετέκτιβ εγκαταλείπουν το διαμέρισμα και επιστρέφουν στο αστυνομικό τμήμα, όπου και συναντούν έναν άντρα καλυμμένο με αίματα, ο οποίος αποδεικνύεται πως είναι ο Τζον Ντο (Κέβιν Σπέισι). Διαμέσου του δικηγόρου του, ο Ντο προτίθεται να ομολογήσει όλα του τα εγκλήματα υπό τον όρο οι Μιλς και Σόμερσετ να τον συνοδέψουν ως τους τάφους των δύο τελευταίων του θυμάτων. Οι ντετέκτιβ συμφωνούν.

Οι Μιλς, Σόμερσετ και Ντο κατευθύνονται με αυτοκίνητο στην έρημο υπό την επίβλεψη ενός ελικόπτερου των ειδικών δυνάμεων, οπότε και ο Ντο τους υποδεικνύει να σταματήσουν σε ένα χωράφι. Καθώς πλησιάζουν ένα φορτηγάκι εταιρίας κούριερ κάνει την εμφάνισή του. ο Σόμερσετ το σταματά και απευθύνεται στον οδηγό ο οποίος παρουσιάζει ένα δέμα για τον Ντετέκτιβ Μιλς. Ο Σόμερσετ ανοίγει το κουτί και κοιτάζει έντρομος το περιεχόμενο, σπεύδοντας αμέσως στο Μιλς και ζητώντας του να αφήσει το όπλο του και να απομακρυνθεί από τον Ντο. Καθώς ο Σόμερσετ τους πλησιάζει, ο Ντο αποκαλύπτει πως επισκέφτηκε την Τρέισι και ομολογώντας τo **“Φθόνο”** του για τις χαρές της ζωής του Μιλς, δηλώνει ότι τη σκότωσε και πήρε το κεφάλι της για σουβενίρ. Ο Ντο συνεχίζει να προκαλεί το Μιλς, προδίδοντας την εγκυμοσύνη της Τρέισι και προκαλώντας επίτηδες την αντίδραση του Μιλς. Ο τελευταίος τυφλός από πόνο και οργή αποπειράται να σκοτώσει τον Ντο. Ο Σόμερσετ προσπαθεί να τον αποτρέψει, υποστηρίζοντας ότι οι αποκαλύψεις του Ντο σκοπό έχουν να εξασφαλίσουν το θάνατό του για το αμάρτημα του φθόνου και να αναγκάσουν το Μιλς να υποπέσει στο αμάρτημα της **“Οργής”**. Πιεσμένος στα άκρα, ο Μιλς πυροβολεί τον Ντο στο κεφάλι και χαμένος στον κόσμο του περπατά αργά προς το κουτί που περιέχει το κεφάλι της συζύγου του.

Ώρες μετά, όταν ο Μιλς κάθεται παραζαλισμένος σε ένα περιπολικό, ο αρχηγός της αστυνομίας ρωτά τον Σόμερσετ σχετικά με τα πλάνα του για το μέλλον. Ο Σόμερσετ συλλογιζόμενος προσεχτικά απαντά: «Κάπου εδώ θα τριγυρίζω», προτού συμπληρώσει: *«Κάποτε ο [[Έρνεστ Χέμινγουεϊ]] έγραψε: “Ο κόσμος είναι ένα υπέροχο μέρος και αξίζει να παλέψεις γι’ αυτόν.” Συμφωνώ μόνο με το δεύτερο».*

### Εναλλακτικοί επίλογοι
Μια πρώιμη εκδοχή του σεναρίου περιλαμβάνει ένα εντελώς διαφορετικό τέλος όπου ο Ντο δεν συναντιέται ποτέ με την Τρέισι. Ωστόσο λαμβάνει χώρα μια τελική αναμέτρηση ανάμεσα στους Ντο, Μιλς και Σόμερσετ. Ο Ντο σκοτώνει το Μιλς και εξοργισμένος ο Σόμερσετ πίπτει στο αμάρτημα της οργής παίρνοντας εκδίκηση με βάναυσο τρόπο. Πυροβολεί τον Ντο όχι για να τον σκοτώσει αλλά για να του προκαλέσει μεγάλο πόνο, πυροβολώντας τα χέρια και τα πόδια του. Καθώς εκείνος αργοπεθαίνει ο Σόμερσετ του βάζει φωτιά και τον αφήνει να καεί ζωντανός. Σε αυτή την εκδοχή του σεναρίου η ταινία και πάλι τελειώνει υπονοώντας πως ο Σόμερσετ δεν θα αποσυρθεί τελικά. Αντίθετα, η Τρέισι, χήρα πλέον, φεύγει μακριά για να γεννήσει και προσπαθεί να βρει το είδος της ζωής που επιθυμούσε ο Σόμερσετ μετά την αποχώρησή του από το Σώμα. Συμβολικά εκείνος περνά το όραμά του για το μέλλον στη νεαρή γυναίκα.

Στην ειδική έκδοση του DVD γίνεται ξεκάθαρο πως και άλλοι επίλογοι εξετάστηκαν. Σε ένα από αυτά ο Σόμερσετ πυροβολεί ο ίδιος τον Τζον Ντο θυσιάζοντας τον εαυτό του για να προστατέψει το Μιλς. Όταν εκείνος ξεφωνίζει *«Τι στο καλό κάνεις;»*, ο Σόμερσετ απαντά *«Παίρνω σύνταξη»*.

Στα extras του DVD ο Φίντσερ αναφέρει πως αρχικά επρόκειτο η αναμέτρηση των τριών αντρών να ολοκληρωθεί ακριβώς στο σημείο όπου ο Μιλς πυροβολεί τον Ντο, με τις τελευταίες σκηνές να αποτελούν τη σκηνή του εγκλήματος από το ελικόπτερο. Τουναντίον, μια πρόσθετη σκηνή μπήκε στο τέλος με τον Μιλς να απομακρύνεται από την αστυνομία και το Σόμερσετ να ανακοινώνει πως δεν θα αποχωρήσει τελικά.

## Διανομή

## Ενδιαφέρουσες πληροφορίες
* Ενώ γυριζόταν η σκηνή της καταδίωξης ανάμεσα στο Μιλς και τον Τζον Ντο στη βροχή, ο Μπραντ Πιτ έπεσε και το χέρι του διαπέρασε ένα παρμπρίζ αυτοκινήτου, απαιτώντας χειρουργική επέμβαση. Το ατύχημα κατόπιν προστέθηκε στο σενάριο.
* Το θύμα που δέθηκε στο κρεβάτι για ένα χρόνο δεν ήταν κάποιο ψεύτικο μοντέλο, αλλά ένας πολύ αδύνατος ηθοποιός κατάλληλα μακιγιαρισμένος ώστε να δείχνει αποστεωμένος. Του προστέθηκε και ένα σετ από δόντια υπερφυσικού μεγέθους για να δείχνει το κεφάλι του μικρότερο και ρουφηγμένο.
* Η στολή φυλακισμένου που φορά ο Τζον Ντο στις τελευταίες σκηνές αναγράφει “Φυλακή Κομητείας Μπάρνταχ”. Έλινορ Μπάρνταχ ονομάζεται η κυρία που επιμελήθηκε τα κοστούμια για την ταινία.
* Οι αριθμοί τον κτιρίων στην πρώτη σκηνή ξεκινούν με το ψηφίο 7. Η παράδοση του μακάβριου πακέτου στο τέλος της ταινίας προγραμματίστηκε στις 7 η ώρα. Ο Μιλς πυροβολεί τον Ντο συνολικά έξι φορές.
* Ο Γουόκερ (ο σεναριογράφος της ταινίας) εμφανίζεται στο φιλμ στο ρόλο ενός θύματος.
* Η ταινία ψηφίστηκε ως η 8η πιο τρομακτική όλων των εποχών από το Entertainment Weekly.
* Οι παραγωγοί σκόπευαν το όνομα του Κέβιν Σπέισι να μπει πρώτο στην αρχή της ταινίας, ωστόσο ο ίδιος επέμενε να παραλειφθεί εντελώς το όνομά του από τους τίτλους αρχής για να ξαφνιαστεί το κοινό με την ταυτότητα του δολοφόνου. Για αποζημίωση, εμφανίζεται πρώτος στους τίτλους τέλους. Για τον ίδιο λόγο ο Σπέισι δεν έλαβε μέρος στην εκστρατεία προώθησης της ταινίας, δεν έκανε δημόσιες εμφανίσεις και δεν έδωσε συνεντεύξεις.
* Παρόλο που αποτελεί έναν από τους τρομακτικότερους και πιο σαδιστικούς δολοφόνους της ιστορίας του κινηματογράφου, ο Τζον Ντο δεν σκοτώνει κανέναν μπροστά στα μάτια του θεατή. Μάλιστα, ο μόνος φόνος που δείχνει η ταινία είναι του Ντο στο φινάλε απ' τον Μιλς.

## Παραγωγή
Σε μία συνέντευξη στο περιοδικό Cinefantastique, ο Άντριου Κέβιν Γουόκερ αναφέρει πως πρωταρχική επιρροή του για το σενάριο της ταινίας ήταν η διαμονή του στη Νέα Υόρκη ενός κυνηγούσε την καριέρα του. *«Δεν μου άρεσε η Νέα Υόρκη, αλλά είναι αλήθεια πως αν δεν είχα ζήσει εκεί πιθανότατα να μην έγραφα ποτέ το Se7en»*.

Οι δρόμοι της πόλης γεμάτοι συνωστισμό και θόρυβο ενώ μια καταπιεστική βροχή μοιάζει να πέφτει αιωνίως ήταν ένα καθοριστικό στοιχείο της ταινίας, καθώς ο Φίντσερ επιθυμούσε να δείξει μια πόλη *«βρόμικη, βίαιη, μολυσμένη, συχνά καταθλιπτική. Οπτικά και στιλιστικά, έτσι ήθελε να απεικονίσει αυτόν τον κόσμο. Τα πάντα έπρεπε να δείχνουν όσο αυθεντικά και ωμά γινόταν».*

Για να το επιτύχει, ο Φίντσερ στράφηκε στον σχεδιαστή παραγωγής Άρθουρ Μαξ για να δημιουργήσει έναν ζοφερό κόσμο που σε πολλές περιπτώσεις αντικατοπτρίζει ανατριχιαστικά τους κατοίκους του. Το σκοτεινό ύφος της ταινίας παράχθηκε με ειδική χημική κατεργασία που αποκαλείται «bleach bypass».

Το  2006 η Zenescope Entertainment κυκλοφόρησε μια σειρά από κόμικς, συνολικά επτά στον αριθμό, τα οποία επικεντρώνονται στα θύματα του Ντο πριν γίνουν οι φόνοι και τα οποία αποσαφηνίζουν κάποια πράγματα για το παρελθόν και την ψυχοσύνθεση του δολοφόνου, τα οποία και παραμένουν μυστηριώδη στην ταινία.

## Βραβεύσεις & Υποψηφιότητες

Βραβεία Ακαδημίας Κινηματογράφου (Όσκαρ)

**Υποψηφιότητα:**
* 1996: Όσκαρ Καλύτερου Μοντάζ για τον Ρίτσαρντ Φράνσις-Μπρους


Βραβεία Saturn

**Βράβευση:**
* 1996: Καλύτερου Μακιγιάζ για τους Τζιν Ανν Μπλακ & Ρομπ Μπότιν
* 1996: Καλύτερου Σεναρίου για τον Άντριου Κέβιν Γουόκερ

**Υποψηφιότητα:**
* 1996: Καλύτερης Ταινίας Δράσης
* 1996: Καλύτερου Ηθοποιού για τον Μόργκαν Φρίμαν
* 1996: Καλύτερης Σκηνοθεσίας για τον Ντέιβιντ Φίντσερ
* 1996: Καλύτερης Μουσικής για τον Χάουαρντ Σορ
* 1996: Β' Γυναικείας Ερμηνείας για την Γκουίνεθ Πάλτροου


Βραβεία Ιαπωνικής Ακαδημίας Κινηματογράφου

**Υποψηφιότητα:**
* 1997: Καλύτερης Ξενόγλωσσης Ταινίας


Βραβεία Βρετανικής Ακαδημίας Κινηματογράφου

**Υποψηφιότητα:**
* 1996: Καλύτερο Πρωτότυπο Σενάριο για τον Άντριου Κέβιν Γουόκερ


Βραβεία Κύκλου Κριτικών του Σικάγο

**Βράβευση:**
* 1996: Καλύτερης Φωτογραφίας για τον Ντάριους Κόντζι


Βραβεία Κύκλου Κριτικών του Λονδίνου

**Βράβευση:**
* 1996: Ηθοποιού της Χρονιάς για τον Μόργκαν Φρίμαν


National Board of Review

**Βράβευση:**
* 1995: Β' Ανδρικής Ερμηνείας για τον Κέβιν Σπέισι


Βραβεία Κύκλου Κριτικών της Νέας Υόρκης

**Βράβευση:**
* 1995: Β' Ανδρικής Ερμηνείας για τον Κέβιν Σπέισι

**Για πλήρη κατάλογο βραβείων κάντε κλικ [http://www.imdb.com/title/tt0114369/awards εδώ].**

## Πηγές
* Η ιστοσελίδα της ταινίας στο IMDb.

## Παραπομπές


## Εξωτερικοί σύνδεσμοι
* Επίσημη ιστοσελίδα
*

Κατηγορία:Αμερικανικές ταινίες της δεκαετίας 1990
Κατηγορία:Ταινίες του 1995
Κατηγορία:Νεο-νουάρ ταινίες
Κατηγορία:Αμερικανικές αστυνομικές θρίλερ ταινίες
Κατηγορία:Αγγλόφωνες ταινίες
Κατηγορία:Αμερικανικές αστυνομικές δραματικές ταινίες
Κατηγορία:Αμερικανικές δραματικές θρίλερ ταινίες
Κατηγορία:Ταινίες με μουσική σύνθεση Χάουαρντ Σορ
Κατηγορία:Ταινίες γυρισμένες στην Καλιφόρνια
Κατηγορία:Ταινίες σε σκηνοθεσία Ντέιβιντ Φίντσερ